b'\n_START_ARTICLE_\nMuzeul Na\xc8\x9bional de Istorie a Transilvaniei\n_START_PARAGRAPH_\nMuzeul Na\xc8\x9bional de Istorie a Transilvaniei, din Cluj-Napoca, situat pe str. Constantin Daicoviciu nr. 2, \xc3\xaen cl\xc4\x83direa cunoscut\xc4\x83 \xc8\x99i drept Casa Petrechevich-Horvath este continuatorul primei asocia\xc8\x9bii muzeale din Transilvania, Societatea Muzeului Ardelean, \xc3\xaenfiin\xc8\x9bat\xc4\x83 la 23 noiembrie 1859, dispun\xc3\xa2nd de colec\xc8\x9bii bogate de antichit\xc4\x83\xc8\x9bi, mineralogie, botanic\xc4\x83, o pinacotec\xc4\x83, o colec\xc8\x9bie etnografic\xc4\x83 \xc8\x99i zoologie._NEWLINE_Societatea Muzeului Ardelean a reu\xc8\x99it s\xc4\x83 constituie o colec\xc8\x9bie de peste 24.000 de piese arheologice, numismatice \xc8\x99i alte piese din diverse domenii cum ar fi botanic\xc4\x83, zoologie sau mineralogie. Aceste colec\xc8\x9bii au fost preluate de universitatea clujean\xc4\x83 odat\xc4\x83 cu \xc3\xaenfiin\xc8\x9barea ei, \xc3\xaen 1872. Din 1929 colec\xc8\x9bia de antichit\xc4\x83\xc8\x9bi a trecut la Institutul de Studii Clasice, \xc3\xaens\xc4\x83 deoarece lipsea un spa\xc8\x9biu adecvat, colec\xc8\x9bia a suferit mai multe mut\xc4\x83ri, \xc3\xaen final ea stabilindu-se definitiv \xc3\xaen 1937 \xc3\xaen incinta actual\xc4\x83 din str. Daicoviciu. Colectia etnografic\xc4\x83 \xc8\x99i pinacoteca vor sta la baza \xc3\xaenfiin\xc8\x9b\xc4\x83rii altor doua muzee clujene, Muzeul de Art\xc4\x83 \xc8\x99i Muzeul Etnografic al Transilvaniei._NEWLINE_Din 1948 colec\xc8\x9biile au trecut \xc3\xaen subordinea filialei Academiei Rom\xc3\xa2ne din Cluj. \xc3\x8encep\xc3\xa2nd cu 1 ianuarie 1963 Muzeul de Istorie a \xc3\xaenceput s\xc4\x83 func\xc8\x9bioneze drept institu\xc8\x9bie de sine st\xc4\x83t\xc4\x83toare, iar din din 1994 este clasificat ca fiind de importan\xc8\x9b\xc4\x83 na\xc8\x9bional\xc4\x83. Din 1999 muzeul de\xc8\x9bine \xc8\x99i un bogat tezaur, deschis la sediul muzeului._NEWLINE_Unul dintre exponatele mai deosebite este un obiect metalic descoperit \xc3\xaen 1973, \xc3\xaen apropiere de Aiud in straturi de sol alaturi de oase de mastodont. Acesta seam\xc4\x83n\xc4\x83 izbitor de mult cu piciorul unui tren de aterizare, iar din analiza stratului de oxid alb-g\xc4\x83lbui de peste un milimetru care \xc3\xael acoper\xc4\x83 s-a tras concluzia c\xc4\x83 acesta are o vechime de 250000 de ani. In urma analizelor stiintifice de laborator, pe l\xc3\xa2ng\xc4\x83 metalul principal,aluminiu, piesa con\xc8\x9bine, \xc3\xaen cantit\xc4\x83\xc8\x9bi mici cupru, zinc, cobalt, zirconiu, aceste metale fiind descoperite si utilizate relativ recent(1735-1825). Prezenta staniului in aliaj face ca aceasta piesa sa fie o imposibilitate metalurgica chiar si pentru zilele noastre._NEWLINE_Colec\xc8\x9bia de Istorie a Farmaciei se afl\xc4\x83 \xc3\xaen Casa Hintz, cl\xc4\x83direa primei farmacii din ora\xc8\x99 (sec. al XVI-lea), atestat\xc4\x83 documentar \xc3\xaenc\xc4\x83 din 1573. Casa a fost de\xc8\x9binut\xc4\x83, pe r\xc3\xa2nd, de Alexander Schwartz (1727-1749), Tobias Maucksch (1752-1802), Tobias Samuel Maucksch (1802-1805), Johann Martin Maucksch (1805-1817), v\xc4\x83duva acestuia (1817-1822), Daniel Szlaby (1822-1863) \xc8\x99i apoi de familia de farmaci\xc8\x99ti Hintz (1863-1949). La originea colec\xc8\x9biei expuse st\xc4\x83 o colec\xc8\x9bie a profesorului Iuliu Orient (1869-1940), care cuprinde diverse obiecte farmaceutice transilv\xc4\x83nene \xc8\x99i pe care a expus-o \xc3\xaen 1904 \xc3\xaentr-o sal\xc4\x83 a Muzeului Ardelean. Profesorul a donat colec\xc8\x9bia muzeului, ea \xc3\xaentregindu-se cu o colec\xc8\x9bie de istorie a medicinii, iar pe parcursul timpului ad\xc4\x83ug\xc3\xa2ndu-i-se \xc8\x99i alte dona\xc8\x9bii valoroase care descriu istoria farmaciei transilv\xc4\x83nene \xc3\xaencep\xc3\xa2nd cu secolul al XVI-lea .'